છેવટે ! કવિઓનું કિસ્મત જાગ્યું ખરું ! આ સમાચારમાં મને કવિઓ માટે એક ઉમદા તક દેખાઈ. આંખના પડળ ખૂલી ગયાં, વિષાદ દૂર થયો, હાથમાંથી સરી ગયેલુ ગાંડિવ ધનંજયે અંતે પાછું ઉપાડ્યું હતું તેમ મેં ‘નષ્ટો મોહો મતિર્લબ્ધા’ કહીને પડખે પડેલી પાર્કર ઉપાડી ને હિસાબ માંડ્યો. આ અમે કવિઓ કેવા તો લાપરવાહ છીએ ? આ દિવસોમાં મંગલાષ્ટક લખવા મંડી પડતા હોઈએ ને શ્લોક દીઠ એક એક રૂપિયો લઈએ તો પણ કમાણીનો સુમાર રહે ? ગણી જોયું તો આ એકલી અખાત્રીજની જ કવિઓને ૫૦૦૦ X ૮ = ૪૦,૦૦૦ રૂપિયાની ખોટ ગઈ હતી ! તે ઓછું હોય એમ બે દિવસ રહીને વાંચ્યુ કે સૂરતમાં પણ અખાત્રીજે ત્રણ હજાર લગ્ન હતાં. તો તો ગુજરાતના કવિગણને એક દિવસની જ રૂપિયા ૫૫,૦૦૦ ની ખોટ ગઈ !